b'\n_START_ARTICLE_\nAian\xc3\xadn arkeologinen museo\n_START_SECTION_\nHistoria ja rakennus\n_START_PARAGRAPH_\nAian\xc3\xadn arkeologinen kokoelma perustettiin alun perin vuonna 1970. Nykyinen museo perustettiin vuonna 1991. Museorakennus, joka sijaitsee kaupungin koillislaidalla, rakennettiin vuosina 1992\xe2\x80\x931997. Er\xc3\xa4\xc3\xa4n\xc3\xa4 syyn\xc3\xa4 sen rakentamiselle oli se, ett\xc3\xa4 alueen valtateiden rakennuksen yhteydess\xc3\xa4 tehtiin suuri m\xc3\xa4\xc3\xa4r\xc3\xa4 uusia l\xc3\xb6yt\xc3\xb6j\xc3\xa4. Alueen vuoden 1995 maanj\xc3\xa4ristys sai aikaan sen, ett\xc3\xa4 vanha kokoelma siirrettiin viel\xc3\xa4 keskener\xc3\xa4iseen museoon samana vuonna. Museo avautui yleis\xc3\xb6lle lopulta vuonna 2002._NEWLINE_Museorakennus on kaksikerroksinen ja sen kokonaispinta-ala on 4\xc2\xa0500 neli\xc3\xb6metri\xc3\xa4. Museossa on kahdeksan n\xc3\xa4yttelysalia, yhteens\xc3\xa4 971 neli\xc3\xb6metri\xc3\xa4, joista kaksi, yhteispinta-alaltaan 242 neli\xc3\xb6metri\xc3\xa4, on avoinna yleis\xc3\xb6lle. Lis\xc3\xa4ksi museossa on tutkimus- ja konservointitiloja, luentosali, kirjasto sek\xc3\xa4 toimisto ja majoitustiloja. Museo on j\xc3\xa4rjest\xc3\xa4nyt historiansa aikana useita antiikin aikaa havainnollistavia tapahtumia.\n_START_SECTION_\nKokoelmat\n_START_PARAGRAPH_\nMuseon kokoelmiin kuuluu l\xc3\xb6yt\xc3\xb6j\xc3\xa4 ennen kaikkea Aianesta eli antiikin Aian\xc3\xadsta, joka oli Makedonian merkitt\xc3\xa4vimpiin kuningaskuntiin kuuluneen Elimeian p\xc3\xa4\xc3\xa4kaupunki. Lis\xc3\xa4ksi l\xc3\xb6yt\xc3\xb6j\xc3\xa4 on Aian\xc3\xadn l\xc3\xa4hialueelta muun muassa haudoista ja tienrakennusprojektien pelastuskaivauksilta. L\xc3\xb6yd\xc3\xb6t ajoittuvat esihistorialliselta ajalta noin 6000 eaa. roomalaiselle kaudelle 100-luvulle jaa. Merkitt\xc3\xa4vimm\xc3\xa4t l\xc3\xb6yd\xc3\xb6t ajoittuvat my\xc3\xb6h\xc3\xa4iselle pronssikaudelle 1400\xe2\x80\x931100-luvuille eaa. sek\xc3\xa4 arkaaiselle ja klassiselle kaudelle 500\xe2\x80\x93400-luvuille eaa. Museoesineisiin kuuluu muun muassa veistoksia, rakennusten koristeosia, keramiikkaa ja koruja.'